Stokes, Pope kolf Proteas kis in PE | Netwerk24
Stokes, Pope kolf Proteas kis in PE
Deur Tinus Van Staden 17 Januarie 2020 13:04
Ben Stokes en Ollie Pope het Suid-Afrika se wenkans in die derde toets in Port Elizabeth Vrydagoggend met skitterende kolfwerk verpletter.
Ben Stokes onderweg na sy honderdtal. Foto: Getty Images
Die briljante Stokes (108*) en die indrukwekkende Pope (75*) het Engeland se oornagtelling van 224/4 tot 335/4 laat groei in 'n sessie waarin Suid-Afrika absoluut niks op 'n mak blad kon uitrig nie.
Die begin is met 45 minute weens reën vertraag, maar die Engelse kolwers was onmiddellik aangeskakel toe spel eindelik begin.
Die Proteas, daarteenoor, het planloos voorgekom. Miskien het die nuus dat Kagiso Rabada gestraf is vir sy feesviering ná Joe Root se paaltjie Donderdag die span negatief gemaak. Hulle sal nietemin voel dat dit die ideale blad is vir van die kolwers, soos Faf du Plessis, om lopiedroogtes te breek.
Vir Stokes is daar egter geen droogte nie. Hy het sy negende toetshonderdtal gevier deur sy handskoen af te haal en die boonste lit van sy middelvinger in te trek, dat dit soos 'n stompie lyk.
Net ná Stokes se honderdtal het die debutant Dane Paterson gedink hy maak uiteindelik die deurbraak deur Pope been voor paaltjie te kry . . . maar Pope het die beslissing verwys en die kykweer het gewys die bal sou die penne geheel en al mis.